|  |
| --- |
| ***Директни плащания*** |

**1. На 5 октомври 2020 г., започна приемът на документи, с които животновъдите, кандидати по схемите за обвързана подкрепа за Кампания 2020 г., доказват произведената и реализирана от тях продукция мляко и млечни продукти, както и реализираните на пазара животни.** Документи за реализация на мляко и млечни продукти се подават по четири схеми: Схема за обвързано подпомагане на млечни крави, Схема за обвързано подпомагане за млечни крави под селекционен контрол, Схема за обвързано подпомагане за овце-майки и/или кози-майки под селекционен контрол (с реализация на мляко или комбинирана реализация) и Схема за обвързано подпомагане за биволи. Реализираните на пазара животни се доказват по три схеми - Схема за обвързано подпомагане за месодайни крави и/или юници, Схема за обвързано подпомагане за месодайни крави под селекционен контрол, Схема за обвързано подпомагане за овце-майки и/или кози-майки под селекционен контрол (с реализация на месо или комбинирана реализация). Фермерите трябва да подадат документи по образец на електронен носител в областните дирекции на Държавен фонд „Земеделие“-РА не по-късно от 02.11.2020 г., а периодът, за който следва да докажат реализация на продукцията си, е 01.10.2019 г. - 30.09.2020 г. Животновъдите могат да изтеглят и попълнят образците на необходимите за подаване документи от интернет страницата на Държавен фонд „Земеделие“-РА, като на тяхно разположение е изготвена и подробна инструкция за попълването им.

**2. Съгласно изготвения индикативен график за директните плащания, до края на месец октомври предстои да бъдат преведени към фермерите средства по Схемите за преходна национална помощ за животни, през месец декември ще се направи плащане по Схемата за единно плащане на площ.** По преходната национална помощ първи транш ще получат допустимите кандидати по схемата за говеда и биволи, необвързана с производството. Ще бъдат преведени също така и средствата по Схемата за преходна национална помощ за овце-майки и/или кози-майки, обвързана с производството. Индикативният график е публикуван на електронната страница на Държавен фонд „Земеделие“-РА на следния адрес: <https://www.dfz.bg/bg/dp-2014-2020/-2020/>.

|  |  |
| --- | --- |
| ***Пазарна подкрепа*** |  |

**3. Нова възможност за подпомагане в лозаро-винарския сектор чрез прилагане на мярка „Информиране в държавите - членки на ЕС“.** Във връзка с преодоляване на смущенията на пазара в лозаро-винарският сектор, който беше силно засегнат от пандемията, в резултат на консултации с представители на сектора беше идентифицирана необходимост от прилагане на мярка „Информиране в държавите - членки на ЕС“. Целта на мярката е да информира обществото относно високото качество на вината със защитено наименование за произход и защитено географско указание, техните характерни особености, дължащи се на специфичната географска среда или произход на виното. По мярката може да се информират потребителите относно отговорната консумация на вино и рисковете, свързани с вредната консумация на алкохол. Допустимите за финансиране разходи по реда на мярката са дейности свързани с участие в информационни кампании, мероприятия, изложения, панаири, фестивали и конференции с национално/европейско значение. Така се предоставя допълнителна възможност на сектора да повиши своя имидж. Финансовата помощ по мярката е 50% от допустимите разходи, като приложимото европейско законодателство разрешава и предоставянето на държавна помощ в размер на допълнителни 30%. На държавна помощ ще имат право само дейностите по мярката, които са свързани с вина ЗГУ и ЗНП. Максималната стойност на един проект не може да надвишава 700 000 лв. годишно и 2 000 000 лв. за тригодишен период. На 09.10.2020 г. в портала за обществени консултации и на страницата на Министерство на земеделието, храните и горите с едномесечен срок за обсъждане е публикуван проект за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г., в който са предвидени разпоредби за прилагане на мярката.

|  |  |
| --- | --- |
| ***Визия за ОСП след 2020 г.*** |  |

**4. На 5 октомври се проведе присъствено заседание на Специалния комитет по селско стопанство в гр. Брюксел.** Точките от дневния ред включваха представяне и обсъждане на последния актуализиран вариант на заключения на Съвета относно стратегията „От фермата до трапезата“, както и редакции на председателството по текстове от предложението за Регламент за стратегическите планове на ОСП. Във връзка с проекта на заключения на Съвета относно стратегията „От фермата до трапезата“, председателството информира СКСС, че целта е текстът на заключения да бъде във възможно най-завършена форма, с цел да бъде приет от Съвета на министрите по селско стопанство, на 19-20 октомври. Държавите членки направиха предложения за редакции по елементите, които засягат търговията и стратегическите планове на ОСП. Коментарите на България вече са взети предвид и включени в предишната версия на документа. Делегациите обсъдиха основни отворени въпроси и елементи на последните редакции в предложението за Регламент за стратегическите планове на ОСП и Хоризонталния регламент. Председателството се стреми да формулира компромисен текст за обща позиция на Съвета, която също да бъде одобрена на заседанието на министрите 19-20 октомври. По отношение на еко-схемите се върви стабилно към определяне на задължителен дял на средства за еко- схеми макар, въпреки че редица държави членки се изказаха против или заявиха сериозни резерви. За да се облекчи административната тежест, която може да бъде причинена от контрола върху малките стопанства, се предвижда държавите членки да вземат предвид размера на земеделското стопанство при установяването на стандартите на ДЗЕС. Освен това държавите членки ще имат възможността да създадат опростена система за контрол на малките стопанства. България поддържа позицията си за осигуряване на последователност в политиката и продължаване на изключването на дребните земеделски стопани от контрола на условността. Въз основа на заключенията на Европейския съвет относно следващата Многогодишна финансова рамка (МФР), председателството измени законопроекта в частта за таваните и намаления на директните плащания. Държавите членки могат да ограничат подкрепата само за основен доход за устойчивост на 100 000 евро. Председателството запазва предложението си за доброволен механизъм за намаляване на директните плащания над 60 000 евро, както и предложеното изменение за приспадане на разходите за труд. По отношение на обвързанат подкрепа, последната редакция на текста, запазва статуквото от 13+2%, като предложението получи подкрепа на мнозинството държави- членки. България отново подчерта важността на обвръзаната подкрепа и поиска по-висока амбиция. Посочи като приоритет преходната национална помощ и настоя за запазване на текущото нивото на подкрепа, без намаление, до края на периода (50%) и предвиждането на възможност за актуализиране на референтната година за прилагане на схемите. В заключение Председателството отбеляза, че текстът ще бъде отново допълнително обсъден на следващо заседание на СКСС.

**5. Повечето държави-членки подкрепиха запазването на финансовата дисциплина за бенефициери, които получават директни плащания над 2 000 евро.** Позициите си, делегациите изразиха на видеоконферентно заседание на работна група по финансови земеделски въпроси (АГРИФИН), на 7 октомври. Въпреки че делегациите, подкрепили запазването на финансовия праг са мнозинство, техните гласове не представляват 65% от населението на ЕС, а само 50 %. В такъв случай, Председателството отбеляза, че въпросът ще бъде отново дискутиран при преговорите с Европейския парламент.

|  |  |
| --- | --- |
| ***Още от ЕС и света*** |  |

**6. Американският държавен секретар по земеделие Сони Пердю атакува Стратегията „От фермата до трапезата“ (F2F), обвинявайки изпълнителната власт на ЕС, че иска да наложи земеделски методи, които биха удвоили цената на храните в целия свят.** По време на своя реч, чрез видеовръзка с европейски журналисти на 7 октомври, той подчерта необходимостта фермерите в целия свят да произвеждат достатъчно храна за задоволяване на нуждите на нарастващото население и увеличаващия се жизнен стандарт. Сони Пердю заяви, че на този етап има нужда да се защити природния ресурс, от който зависи не само настоящото, но и бъдещото селскостопанско производство.Той подчерта, че САЩ са нетърпеливи да работят с приятелите в ЕС и други страни за създаване на устойчива храна за населението. Въпреки това, САЩ може да не са съгласни с начина за постигане на тези резултати. „Не вярвам, че ще сме на път да отговорим на нуждите от храна и да развием устойчиви инвестиции в сектора, ако продължим да налагаме политики, които задушават иновациите." Той е поискал от икономисти на USDA да прогнозират резултата, ако селското стопанство в света трябва да спазва изискванията на стратегията „От фермата до трапезата“ (F2F). Предварителното проучване показва, че съществува потенциал за удвояване на цените на хранителните продукти по света, което би поставило милиони хора в риск от хранителна несигурност. " Той предупреди, че е „много опасно да се създават дългосрочни ограничителни политики по време на излишък, защото ние знаем, че има и може да има периоди на суша и други ситуации, които не позволяват производството на храни. "

**7. Световната търговска организация настоява за строги правила за търговия със земеделски стоки.** Според заместник-генералният директор на СТО Алън Уолф организацията се нуждае от правила за търговия със селскостопански продукти, които да работят по-добре, за да поддържат отворени линии за доставка в условията на криза. На събитието на СТО за търговски диалог за храните на 1 октомври той е съобщил, че макар че най-лошите сценарии на COVID-19 за търговия с храни не са се случили, в крайна сметка се нуждаем от по-стабилен земеделски правилник на СТО, който може по-добре да гарантира, че пазарите остават отворени, особено в трудни времена. Според г-н Уолф „това означава да се правят сериозни и постоянни намаления на селскостопанските тарифи, намаляване на нарушаващата търговията вътрешна подкрепа и по-добро регулиране на ограниченията за износ на храни“. Определяйки COVID-19 като „сигнал за събуждане“, заместник-генералният директор на СТО счита, че не може да се позволи глобалните доставки на храни да станат непредсказуеми по време на криза и че споразумението на СТО за селското стопанство трябва да бъде направено по-устойчиво.